Forstod ikke at hun var i mål - kollapset etter VM-maraton
Da funksjonærene stoppet henne for å fortelle at hun var ferdig, falt hun sammen. Med blanke øyne løp Mayada Al-Sayad mot mål etter 42 kilometer i Beijings varme. Hun krysset mållinjen som nummer 50, tredje sist av de som kom til mål, men sluttet ikke å løpe. – Hun tror det er en runde til å løpe, sa løpelegenden Anders Gärderud som ekspert på svensk TV. En funksjonær gikk helt inntil henne for å gi gledesmeldingen om at hun var faktisk var i mål. Da hun fikk høre det, falt Al-Sayad sammen og klarte ikke å reise seg igjen. Hun ble ført ut på båre. – Hun er snart okay igjen, sa Gärderud. Mayada Al-Sayad konkurrerer for Palestina, men er egentlig fra Berlin. Hun var tidenes første kvinnelige VM-deltager fra Palestina i maraton. Al-Sayad er allerede kvalifisert for neste års OL i Rio. – Mayada har fortsatt masse potensial, men hun er ikke profesjonell, sier hennes trener Tobias Singer til nyhetsbyrået DPA. Mare Dibaba, Etiopia, vant VMs maraton. Hun holdt Helah Kiprop bak seg i spurten.
Mayada Al-Sayad (23) var så sliten at hun ikke forstod at hun var i mål på dagens VM-maraton i Beijing.